b'\n_START_ARTICLE_\nHordotonalni organ\n_START_PARAGRAPH_\nHordotonalni organ je specializiran mehanoreceptorni organ, kakr\xc5\xa1nega najdemo pri \xc5\xbeu\xc5\xbeelkah in rakih (posebej deseterono\xc5\xbecih). Hordotonalni organi se nahajajo v no\xc5\xbenih sklepih teh \xc5\xbeivali, kjer zaznavajo polo\xc5\xbeaj in premike \xc4\x8dlenov nog, slu\xc5\xbeijo pa tudi zaznavanju vibracij podlage, ki jih \xc5\xbeivali uporabljajo za medsebojno komunikacijo._NEWLINE_Hordotonalni organ sestavlja eden ali ve\xc4\x8d \xc4\x8dutilnih receptorjev, imenovanih skolopidiji, ki so ob\xc4\x8dutljivi na premike ali mehansko napetost. Nahajajo se v mi\xc5\xa1icah, notranjih odrastkih zunanjega skeleta ali ligamentih, najve\xc4\x8dkrat v povezavi s sklepi._NEWLINE_Pri nekaterih skupinah \xc5\xbeu\xc5\xbeelk (npr. no\xc4\x8dnih metuljih in ravnokrilcih) se hordotonalni organi povezujejo s timpanalnimi organi in slu\xc5\xbeijo zaznavi zvoka. Hordotonalni organ je lahko pritrjen neposredno na membrano timpanalnega organa, ali pa je povezan posredno preko zra\xc4\x8dnih me\xc5\xa1i\xc4\x8dkov (ti so del sistema vzdu\xc5\xa1nic), ki jih navzven omejuje membrana.'